

LATVIJAS REPUBLIKAS

DAUGAVPILS PILSĒTAS DOME

Reģ. Nr. 90000077325, K. Valdemāra iela 1, Daugavpils, LV-5401, tālrunis 65404344, 65404346, fakss 65421941 e-pasts: info@daugavpils.lv www.daugavpils.lv

2018.gada 14.jūnijā **Saistošie noteikumi Nr.18**

Daugavpilī (prot.Nr.13, 14.§)

**Par nekustamā īpašuma nodokļa piemērošanu Daugavpils pilsētas administratīvajā teritorijā**

Izdoti saskaņā ar likuma “Par nekustamā īpašuma nodokli” 1.panta otrās daļas 9.1punktu, 3.panta pirmo daļu un 1.4daļu, 9.panta otro daļu

1. Saistošie noteikumi nosaka kārtību, kādā Daugavpils pilsētas administratīvajā teritorijā ar nekustamā īpašuma nodokli apliek dzīvojamo māju palīgēkas, kuru platība pārsniedz 25 m2 (izņemot garāžas), vidi degradējošas, sagruvušas vai cilvēku drošību apdraudošas būves, nekustamos īpašumus, kas netiek uzturēti atbilstoši normatīvajos aktos noteiktajai kārtībai, kārtību, kādā piemēro nekustamā īpašuma nodokļa likmes, kā arī nosaka nekustamā īpašuma nodokļa maksāšanas paziņojumu piespiedu izpildes termiņu.

2. Nekustamā īpašuma nodokļa maksāšanas paziņojumu izdošanu un nekustamā īpašuma nodokļa parādu piedziņu atbilstoši saistošo noteikumu nosacījumiem veic Daugavpils pilsētas domes Īpašuma pārvaldīšanas departaments (turpmāk – Departaments).

3. Dzīvojamo māju palīgēkas (to daļas), kuru platība pārsniedz 25 m2 un kas netiek izmantotas saimnieciskās darbības veikšanai (izņemot garāžas), ar nekustamā īpašuma nodokli neapliek.

4. Nekustamā īpašuma nodokļa likmes – 0,2% no kadastrālās vērtības, kas nepārsniedz 56 915 EUR, 0,4% no kadastrālās vērtības, kas pārsniedz 56 915 EUR, bet nepārsniedz 106 715 EUR, un 0,6% no kadastrālās vērtības daļas, kas pārsniedz 106 715 EUR, dzīvokļa īpašuma sastāvā esošai ēkas daļai, kuras lietošanas veids ir dzīvošana, un šai daļai piekrītošajai koplietošanas telpu platībai, viena dzīvokļa mājām, divu vai vairāku dzīvokļu mājām, kas nav sadalītas dzīvokļa īpašumos, kā arī telpu grupām nedzīvojamās ēkās, kuru lietošanas veids ir dzīvošana, ja šie nekustamā īpašuma nodokļa objekti (turpmāk – objekti) netiek izmantoti saimnieciskās darbības veikšanai, izņemot valsts, pašvaldības un pašvaldības kapitālsabiedrību īpašumā vai valdījumā esošos objektus, piemēro:

4.1. fizisko personu īpašumā, tiesiskajā valdījumā vai lietošanā esošajiem objektiem, ja objektā taksācijas gada 1.janvārī plkst.0.00 dzīvesvieta ir deklarēta vismaz vienai personai. Ja objektā taksācijas gada 1.janvārī plkst.0.00 dzīvesvieta nav deklarēta nevienai personai, piemēro nekustamā īpašuma nodokļa likmi 1,5% apmērā no objekta kadastrālās vērtības;

4.2. juridisko personu, individuālo komersantu, ārvalstu komersantu un to pārstāvniecību īpašumā, tiesiskajā valdījumā vai lietošanā esošajiem objektiem, ja objekts ir izīrēts dzīvošanai, no nākamā mēneša pēc īres tiesību nostiprināšanas zemesgrāmatā, un ja taksācijas gada 1.janvārī plkst.0.00 tajā dzīvesvieta ir deklarēta vismaz vienai personai. Ja objektā taksācijas gada 1.janvārī plkst.0.00 dzīvesvieta nav deklarēta nevienai personai, piemēro nekustamā īpašuma nodokļa likmi 1,5% apmērā no objekta kadastrālās vērtības.

5. Šo noteikumu 4.punktu nepiemēro šādos gadījumos:

5.1. līdz taksācijas gada beigām, ja nekustamā īpašuma nodokļa maksāšanas pienākums iestājas taksācijas gada laikā (objekts iegūts īpašumā (tiesiskajā valdījumā) uz tiesas nolēmuma, ar kuru apstiprināts nekustamā īpašuma izsoles akts, akts par nekustamā īpašuma paturēšanu pēc nenotikušas izsoles vai akts par nekustamā īpašuma pārdošanu bez izsoles, pamata; privatizēts vai atsavināts valsts vai pašvaldības nekustamais īpašums; valstij vai pašvaldībai piederošais vai piekritīgais nekustamais īpašums tiek nodots valdījumā, lietošanā vai nomā; beigušās tiesības uz atbrīvojumu no nekustamā īpašuma nodokļa maksāšanas pienākuma; Nekustamā īpašuma valsts kadastra informācijas sistēmā tiek reģistrēts jauns nekustamā īpašuma nodokļa objekts);

5.2. dārza mājām ar kopējo platību līdz 40 m2;

5.3. līdz taksācijas gada beigām, ja taksācijas gada laikā tiek veikts nekustamā īpašuma nodokļa pārrēķins par objektiem, kuriem mainīts lietošanas veids vai izbeigta saimnieciskā darbība;

5.4. dzīvojamajām ēkām, kuras Nekustamā īpašuma valsts kadastra informācijas sistēmā reģistrētas kā jaunbūves un tām ir izsniegta būvatļauja - līdz būvatļaujas derīguma termiņa beigām.

6. Saistošo noteikumu 4.2.apakšpunktā noteiktajā gadījumā nekustamā īpašuma nodokļa likmi 1,5% apmērā no objekta kadastrālās vērtības piemēro ar nākamo mēnesi pēc tam, kad:

6.1. dzēsts zemesgrāmatas nostiprinājums par īres tiesībām objektā;

6.2. izbeidzies zemesgrāmatas nostiprinājumā norādītais objekta īres tiesību termiņš, ja zemesgrāmatā nav iesniegta informācija par īres tiesību termiņa pagarinājumu vai dzēšanu;

6.3. izbeidzies par objektu noslēgtais īres līgums, ja tas izbeidzies pirms zemesgrāmatas nostiprinājumā norādītā īres tiesību termiņa. Šādā gadījumā nodokļa maksātājam ir pienākums viena mēneša laikā pēc līguma izbeigšanās informēt pašvaldību par īres līguma izbeigšanos pirms termiņa.

7. Vidi degradējošu, sagruvušu vai cilvēku drošību apdraudošu būvi apliek ar nekustamā īpašuma nodokļa likmi 3 % apmērā no lielākās turpmāk minētas kadastrālās vērtības:

7.1. būvei piekritīgās zemes kadastrālās vērtības;

7.2. būves kadastrālās vērtības.

8. Zemes vienībai vai zemes vienības daļai, kas netiek uzturēta atbilstoši normatīvajos aktos noteiktajai kārtībai, piemēro nekustamā īpašuma nodokļa likmi 3% apmērā. Ja zemes vienības daļa, kas netiek uzturēta atbilstoši normatīvajos aktos noteiktajai kārtībai, zemesgrāmatā reģistrēta attiecīgā kopīpašnieka lietošanā, nodokļa likme 3% apmērā tiek piemērota attiecīgā kopīpašnieka īpašumā esošajai domājamai daļai.

9. Lēmumu par būves klasificēšanu kā vidi degradējošu, sagruvušu vai cilvēku drošību apdraudošu būvi, kā arī lēmumu par zemes vienību atzīšanu par tādu, kas netiek uzturēta atbilstoši normatīvajos aktos noteiktajai kārtībai, vai attiecīgā statusa atcelšanu pieņem Daugavpils pilsētas domes Pilsētplānošanas un būvniecības departaments, kuru 5 (piecu) darba dienu laikā nosūta Departamentam.

10. Par šo noteikumu 7.punktā minētajām būvēm un 8.punktā minētajām zemes vienībām nekustamā īpašuma nodokļa paaugstināto likmi piemēro ar nākamo mēnesi pēc lēmuma par būves vai zemes vienības klasificēšanu attiecīgajā kategorijā pieņemšanas.

11.

Maksāšanas paziņojumu par būvi, kas klasificēta kā vidi degradējoša, sagruvusi vai cilvēku drošību apdraudoša būve, kā arī par zemes vienību, kas netiek uzturēta atbilstoši normatīvajos aktos noteiktajai kārtībai, Departaments nosūta nodokļa maksātājam viena mēneša laikā no lēmuma par būves klasificēšanu attiecīgajā kategorijā vai lēmuma par zemes vienību, kas netiek uzturēta atbilstoši normatīvajos aktos noteiktajai kārtībai, pieņemšanas.

12. Nekustamā īpašuma nodokļa pārrēķins par būvi un zemes vienību likumā "[Par nekustamā īpašuma nodokli](http://likumi.lv/ta/id/43913-par-nekustama-ipasuma-nodokli)" noteiktajā kārtībā tiek veikts, sākot ar nākamo mēnesi pēc lēmuma par šo saistošo noteikumu [7.](http://likumi.lv/ta/id/43913-par-nekustama-ipasuma-nodokli#p8)punktā minētās būves un 8.punktā minētās zemes vienības statusa atcelšanu pieņemšanas.

13. Šo noteikumu 7.punktu un 8.punktu nepiemēro, ja nekustamais īpašums pieder fiziskajai personai, kura uz lēmumu par būves klasificēšanu kā vidi degradējošu, sagruvušu vai cilvēku drošību apdraudošu būvi vai par zemes vienību atzīšanu par tādu, kas netiek uzturēta atbilstoši normatīvajos aktos noteiktajai kārtībai, pieņemšanas datumu ir mirusi.

14.

Pārējiem objektiem tiek piemērotas likumā "[Par nekustamā īpašuma nodokli](http://likumi.lv/ta/id/43913-par-nekustama-ipasuma-nodokli)" noteiktās likmes.

15. Nekustamā īpašuma nodokļa maksāšanas paziņojuma piespiedu izpildes termiņš ir septiņi gadi no nekustamā īpašuma nodokļa samaksas termiņa iestāšanās brīža.

16. Ar šo noteikumu spēkā stāšanos spēku zaudē Daugavpils pilsētas domes 2013.gada 26.septembra saistošos noteikumus Nr.22 “Par nekustamā īpašuma nodokļa piemērošanu Daugavpils pilsētas administratīvajā teritorijā” (Latvijas Vēstnesis, 2013, Nr.213).

17. Saistošie noteikumi stājas spēkā 2019.gada 1.janvārī.

Domes priekšsēdētājs *(personiskais paraksts)* R.Eigims

15

17